**ความมั่นคงของอาชีพลิเกโคราช อำเภอเมือง จังหวัดนครราชสีมา**

กมลชนก โตอินทร์**1 สมจิตต์ ปาละกาศ2 และ กนิษฐา แย้มโพธิ์ใช้3**

**1สาขาพัฒนาสังคม คณะสังคมศาสตร์ มหาวิทยาลัยเกษตรศาสตร์,  2คณะวิทยาศาสตร์ มหาวิทยาลัยเกษตรศาสตร์,  3สาขาพัฒนาสังคม คณะสังคมศาสตร์ มหาวิทยาลัยเกษตรศาสตร์**

**1E-mail: Karmonchanok.t@ku.th, 2E-mail: Somchit.p@ku.th, 3E-mail:** [**kanitta.ya@ku.ac.th**](mailto:kanitta.ya@ku.ac.th)

**บทคัดย่อ**

**บทความวิจัยนี้เป็นวิจัยเชิงคุณภาพโดยมีวัตถุประสงค์**เพื่อศึกษาความมั่นคงของอาชีพลิเกโคราช และแนวทางการพัฒนาความมั่นคงของอาชีพลิเกโคราช อำเภอเมือง จังหวัดนครราชสีมา เก็บข้อมูลกับนักแสดงลิเกโคราชที่มีประสบการณ์การแสดงไม่น้อยกว่า 10 ปี จำนวน 6 คน วิธีการเก็บรวบรวมข้อมูล ได้แก่ การสนทนากลุ่ม (Focus Group) เครื่องมือในการเก็บข้อมูล ได้แก่ แบบสัมภาษณ์แบบกึ่งโครงสร้าง (Semi Structure Interviews) การวิเคราะห์ข้อมูล ได้แก่ นำข้อมูลลงรหัส (Code) จากนั้นเชื่อมโยงข้อมูลเพื่ออธิบายและพรรณนา

ผลการศึกษาพบว่า **อาชีพลิเกโคราชเป็นอาชีพที่มีลักษณะเฉพาะและมีความแตกต่างจากลิเกทั่วไป ทั้งด้านเวลาการแสดง ลักษณะการเอื้อน ทำนองเพลงโคราช สำเนียงการร้อง ซึ่งผู้ประกอบอาชีพลิเกโคราชส่วนใหญ่เข้าสู่การประกอบอาชีพลิเก เนื่องจากการสืบทอดผ่านวงศ์ตระกูล โดยมีวิธีการสืบทอด ได้แก่ การปลูกฝังด้านการแสดงตั้งแต่เด็ก ดำเนินการปลูกฝังด้วย** 2 **วิธีการ ได้แก่ การฝึกฝนผ่านการสังเกต จดจำ และการให้โอกาสทดลองแสดงจริงบนเวทีการแสดง สำหรับข้อค้นพบด้านความมั่นคงในอาชีพของลิเกโคราช ประกอบด้วย** 1)การบริหารจัดการที่ดีของคณะลิเก 2) การบริหารจัดการที่ดีของตัวบุคคล และ 3) การพัฒนาทักษะการแสดง นอกจากนี้ยังมีแนวทางการพัฒนาความมั่นคงในอาชีพ 2 แนวทาง ได้แก่ 1) การพัฒนากระบวนการสมาคมลิเกโคราช และ 2) การสนับสนุนส่งเสริมอาชีพลิเกจากภาครัฐ ผ่านการจัดทำโครงการระยะประมาณ 3 – 5 ปี เพื่อประกอบอาชีพลิเกโคราช ข้อเสนอแนะ 1) ควรให้ภาครัฐจัดให้มีศูนย์การเรียนรู้อาชีพลิเกโคราช เพื่อเป็นการสร้างอาชีพและปลูกฝังวัฒนธรรม 2) ควรจัดตั้งกลุ่มอาชีพเกี่ยวกับอุปกรณ์การแสดง เพื่อเป็นการสร้างอาชีพให้คนในชุมชน

คำ**สำคัญ:** ความมั่นคงในอาชีพ, ลิเกโคราช, อาชีพลิเก

**CAREER SECURITY OF LI-KAY KORAT, MUEANG DISTRICT,**

**NAKHON RATCHASIMA PROVINCE**

**Karmorchanok To-in1 Somchit Palakas2 Kanitta Yampochai3**

**1Faculty of Social Sciences, Kasetsart University,  2Faculty of Science, Kasetsart University,  3Faculty of Social Sciences, Kasetsart University.**

**1E-mail: Karmonchanok.t@ku.th, 2E-mail: somchit.p@ku.th, 3E-mail:** [**kanitta.ya@ku.ac.th**](mailto:kanitta.ya@ku.ac.th)

**ABSTRACT**

This qualitative research aimed to investigate the career security and career security development of “Li-kay Korat”. Key informants were 6 actors with at least 10 years of acting experience from li-kay band in Mueang District, Nakhon Ratchasima Province. Group interview was conducted using semi-structured interviews. Data analysis including of data coding and data linkage were performed. Afterwards, results interpretation and additional description were conducted.

It was found that Li-kay Korat is a career with specific characteristics and differs from general Li-kay, the musical folk drama, including performing duration, wordless vocal, additional Korat lyrics melody as well as singing accent. Most of actors entered this career due to inheritance of family lineage through inculcating acting skills since childhood. Two important types of inculcating were used, training through observation and memorization and giving the opportunity to try real performances on the stage. Regarding the career security, three main factors were revealed including 1) li-kay band management, 2) individuals life management, and 3) performing skills development. Moreover, two important approaches of career security development expressed by key informants were found including 1) unity and competency development of li-kay Korat association management and 2) government supporting and promoting of Li-kay Korat career through long term project during 3 - 5 years. For suggestions, 1) the government should establish a learning center for Li-kay Korat careers to enhance careers and cultivate culture, and 2) professional groups regarding performance equipment should be established to enhance careers for people in the community.

**Keywords:** career security, Li-kay Korat, Li-kay career

**บทนำ**

การทํางานเป็นส่วนสำคัญต่อการดำรงชีวิตของมนุษย์ เนื่องจากสามารถหารายได้เพื่อใช้ยังชีพ เป็นสิ่งกำหนดสถานภาพทางสังคม และสิ่งกำหนดแบบแผนและคุณค่าในความเป็นมนุษย์ (ศศินทร์ มะกูดี, 2560) อาชีพของมนุษย์มีหลากหลายประเภท ได้แก่ อาชีพอิสระ อาชีพรับจ้าง อาชีพงานฝีมือ และอาชีพรับราชการหรือเจ้าหน้าที่ของรัฐ รวมถึงรัฐวิสาหกิจ ซึ่งอาชีพทุกประเภทมีความสำคัญต่อการยังชีพและคุณภาพชีวิตของผู้ประกอบอาชีพนั้นๆ เพราะฉะนั้นการพัฒนาอาชีพให้มีความมั่นคงจึงเป็นสิ่งที่สำคัญ ซึ่งมีแบบแผนพัฒนาเศรษฐกิจและสังคมแห่งชาติฉบับที่ 7-8 ปรากฏผลเป็นรูปธรรม โดยส่วนที่หนึ่งเป็นการขยายตัวทางเศรษฐกิจที่ตรวจวัดด้วยอัตราเพิ่มของผลผลิตรวมภายในประเทศ (การพัฒนาอาชีพให้มีความมั่นคง, 2560)

ลิเก เป็นอาชีพที่พัฒนามาจากทุนทางวัฒนธรรม ซึ่งมีความละเอียดอ่อนเชิงศาสตร์และศิลป์และลักษณะเฉพาะแตกต่างกันตามพื้นถิ่น ดังนั้นจึงสัมพันธ์กับวิถีชุมชนซึ่งแสดงถึงเอกลักษณ์ด้านการพูด การขับร้อง การรำ การแสดงกิริยาต่างๆ โดยใช้วงปี่พาทย์ในการดำเนินเรื่อง อย่างไรก็ตามอาชีพลิเกในปัจจุบันยังประสบปัญหาเรื่องความมั่นคงในอาชีพ ทางด้านมิติด้านรายได้ มิติด้านการยอมรับทางสังคม และมิติด้านการจัดการบริหารคณะ ซึ่งความมั่นคงทางอาชีพจะเกิดขึ้นได้เมื่อพนักงานสามารถสร้างบางสิ่งร่วมกับนายจ้างรายอื่นนอกเหนือจากองค์กรที่ทำงานอยู่ โดยไม่คำนึงถึงสิ่งใดที่ทำให้เกิดความไม่แน่นอน เช่น ทางเศรษฐกิจหรือวิกฤตทางการเงินขององค์กรที่พวกเขาอาจทำงานอยู่ในปัจจุบัน เช่นเดียวกับความมั่นคงในอาชีพลิเก หากจะให้เกิดขึ้นก็ต่อเมื่อนักแสดงลิเกโคราชยังสามารถหารายได้ในขณะที่มีปัจจัยอื่นเข้ามาทำให้มีผลกระทบต่อการแสดง แม้ว่าลิเกจะได้รับการยอมรับจากสังคมด้านการเป็นศิลปะการแสดงแต่หากมองถึงหนทางการบรรลุความมั่นคงทางอาชีพลิเกโคราชยังต้องรู้จักตนเองและเข้าใจสิ่งที่เป็นเอกลักษณ์ของลิเกโคราช ที่สามารถทำออกมาได้ดีที่สุด เข้าใจถึงพรสวรรค์ที่นักแสดงลิเกโคราชมี และถ่ายสิ่งที่ดีที่สุดออกมาผ่านการพัฒนาทักษะการแสดง (Best accredited colleges, 2023) รวมถึงปรับตัวในด้านต่างๆ เช่น การนำเสนอการแสดงในรูปแบบทันสมัย การร้อง การรำ เป็นต้น ก็มีอย่างต่อเนื่องในอาชีพลิเก ทั้งด้านรูปแบบด้านการแต่งกาย ด้านการร้องด้านดนตรี ซึ่งลิเกเป็นการแสดงที่ถือว่าเป็นผลผลิตของประชาชนนิยมหรือการตลาดสมัยใหม่ ซึ่งสะท้อนให้เห็นถึงพัฒนาการของศิลปะ ซึ่งในปัจจุบันมักมีการจัดแสดงในงานประจำปี อุปสมบท งานศพ งานแก้บนและงานขึ้นบ้านใหม่ ฯลฯ แต่ยังคงประสบปัญหาความมั่นคงในอาชีพลิเก (วรรณวิภา วงวาน และ อนุกูล โรจนสุขสมบูรณ์, 2563) เนื่องจากอาชีพลิเกจัดอยู่ในประเภทอาชีพอิสระ อาชีพรับจ้าง อาชีพงานฝีมือ เนื่องจากเป็นอาชีพที่ต้องใช้การฝึกฝน การสะสม จากทุนภูมิปัญญาทางวัฒนธรรม อย่างไรก็ตามอาชีพลิเกในปัจจุบันยังไม่ได้รับการยอมรับ และการส่งเสริมอย่างเป็นระบบจากหน่วยงานต่างๆ อย่างเป็นรูปธรรม

จังหวัดนครราชสีมาเป็นอีกจังหวัดที่มีตั้งถิ่นฐานของคณะลิเก อย่างเช่นจังหวัดอื่น อาทิ ชุมชนลิเกจังหวัดนครสวรรค์ ชุมชนลิเกตะพานหิน จังหวัดพิจิตร และชุมชนลิเกคุ้งพยอม จังหวัดราชบุรี ฯลฯ ซึ่งลิเกโคราชในสมัยก่อนเป็นที่นิยมของผู้ชมในจังหวัดและใกล้เคียง เป็นหนึ่งการแสดงที่มีคุณค่าในจังหวัดนครราชสีมา ลิเกโคราชยึดการแสดงลิเกเป็นอาชีพหลัก และมีคำเรียกเฉพาะว่า “ลิเกโคราช” อีกทั้งยังมีการรวมกลุ่มในชุมชนลิเก เรียกว่า ชุมชนสวายเรียง โดยมีลิเกจำนวนมากอาศัยอยู่ที่ชุมชนนั้น มีการสืบทอดการแสดง ตั้งแต่รุ่นบรรพบุรุษจนถึงรุ่นปัจจุบัน ถึงอย่างไรก็ตามปัจจุบันคณะลิเกโคราชได้ประสบอยู่นั้นไม่ได้มีเพียงเรื่องของความนิยมที่ลดน้อยลงตามความเปลี่ยนแปลงของยุคสมัยเท่านั้น ทำให้ลิเกโคราชยังคงต้องปรับตัวในหลายมิติ เพื่อเป็นการรักษาความมั่นคงในทุกๆมิติ (คมชัดลึก, 2563) ไม่ว่าจะเป็นมิติด้านรายได้ มิติด้านการยอมรับ ที่สามารถทำให้เกิดความก้าวหน้าในงาน (รัฐพงศ์ นาถนิติธาดา, 2565) รวมถึงการพัฒนาทักษะต่างๆ ของคณะลิเกและนักแสดงลิเกโคราช เช่น การปรับตัวด้านการพัฒนาในรูปแบบต่างๆ เช่น การโหมโรง ออกแขกให้มีความคึกคะนอง น่าติดตามชม การพัฒนาเนื้อร้องให้ทันสมัยด้วยการเชื่อมโยงนิทานปรัมปรา นิทานพื้นบ้าน และเหตุการณ์ปัจจุบันเข้าด้วยกันให้น่าสนใจ พัฒนาทำนองประยุกต์ให้สละสลวย ลงตัว พัฒนาการแต่งกายให้สวยงาม ทันสมัย ดูเด่น สะดุดตา น่าสนใจ และพัฒนานักแสดงด้วยการฝึกซ้อมทำนอง เนื้อร้องให้คล่องไม่ติดขัด ไม่หลงลืมกลอนร้อง กลอนรำ ควบคู่ไปกับการด้นกลอนสดให้ฉับไวด้วยไวพริบปฏิภาณ(นุสรา ทองคลองไทร และ เดชา ศิริภาษณ์, 2560) นอกจากนี้แล้วยังมีปัญหาใหญ่ คือการถูกไล่รื้อที่ดินริมทางรถไฟที่ได้ตั้งถิ่นฐานอยู่มานานกว่า 60 ปี ที่มีความสำคัญด้ายกายภาพที่เป็นแหล่งชุมชนลิเกโคราชในอดีต จึงทำให้ปัจจุบันเกิดการแยกย้ายถิ่นฐาน ที่ตั้งของคณะลิเกต่างๆในบริเวณนั้น(ไทยพีบีเอส, 2566) ดังนั้นงานวิจัยนี้จึงต้องการศึกษาความมั่นคงในอาชีพของลิเกโคราช และแนวทางการพัฒนาความมั่นคงในอาชีพลิเกโคราช อำเภอเมือง จังหวัดนครราชสีมา เพื่อเป็นแนวทางในการส่งสริมความมั่นคงในอาชีพลิเก เพื่อเสนอต่อหน่วยงานที่เกี่ยวข้องนำผลการรศึกษาไปส่งเสริมการจัดสวัสดิการความมั่นคงในอาชีพต่อไป

**วัตถุประสงค์การวิจัย**

1. เพื่อศึกษาความมั่นคงของอาชีพลิเกโคราช อำเภอเมือง จังหวัดนครราชสีมา
2. เพื่อหาแนวทางการพัฒนาความมั่นคงของอาชีพลิเกโคราช อำเภอเมือง จังหวัดนครราชสีมา

**วิธีดำเนินการวิจัย**

การวิจัยคุณภาพเชิงคุณภาพเรื่องการพัฒนาความมั่นคงของอาชีพลิเกโคราช ได้ออกแบบขั้นตอน วิธีการ และเครื่องมือ ดังรายละเอียดต่อไปนี้

**1. ประชากรกลุ่**ม

มีผู้ให้ข้อมูลหลัก (Key Informants) ที่สามารถให้ข้อมูลตรงตามวัตถุประสงค์ โดยกำหนดผู้ให้ข้อมูลหลักเป็นนักแสดงลิเกโคราชที่มีประสบการณ์การแสดงลิเกไม่น้อยกว่า 10 ปี จาก 6 คณะ ประกอบด้วย คณะพงษ์เพชร เบญจพร คณะรุ่งชัย วัยรุ่น คณะชรินทร์ เบญจรงค์ คณะเพชรศิลา ฟ้าประทาน คณะวรต้อ สิมานคร และคณะเพลินพิศ เบญจพร ทั้งสิ้น 6 คน

**2. เครื่องมือที่ใช้ในการวิจัย**

ใช้แบบสัมภาษณ์แบบกึ่งโครงสร้าง (Semi Structure Interviews) ที่สอดคล้องกับวัตถุประสงค์ และขอบเขตการศึกษา โดยเป็นข้อคําถามยืดหยุ่น เพื่อให้ได้ข้อมูลในรายละเอียดจากผู้ให้ข้อมูลหลัก มีอุปกรณ์ช่วยบันทึกข้อมูล ได้แก่ เครื่องบันทึกเสียง สมุดจดบันทึก ปากกา กล้องโทรศัพท์ และตัวผู้วิจัย

**3. การเก็บรวบรวมข้อมูล**

ดำเนินการเก็บรวบรวมข้อมูลด้วยวิธีการสนทนากลุ่ม (Focus Group) โดยจัดสนทนากลุ่มในรูปแบบของการพูดคุยอย่างเป็นธรรมชาติเป็นกันเองโดยผู้ให้ข้อมูลหลักสามารถให้ข้อมูลๆได้อย่างอิสระ แต่ยังคงอยู่ภายใต้ขอบเขตของประเด็นจากแบบสัมภาษณ์กึ่งโครงสร้าง ที่ใช้เป็นเครื่องมือในการวิจัย

**4. การวิเคราะห์ข้อมูล**

กระบวนการวิเคราะห์ข้อมูลได้ดำเนินการตามลำดับขั้นตอน โดยถอดความจากเครื่องบันทึกเสียง นำข้อมูลที่ได้มาเรียบเรียง สำหรับข้อมูลในส่วนของการจดบันทึก การจดจำจากนักวิจัย และผู้ช่วยวิจัยมาเพิ่มเติมเพื่อให้ข้อมูลเกิดความสมบูรณ์ จากนั้นวิเคราะห์ข้อมูลเพื่อจัดกลุ่มตามประเด็นหลักและประเด็นรอง แล้วจึงทำการลงรหัสข้อมูล (Code) โดยประเด็นหลักและประเด็นรองจะมีการเชื่อมโยงเพื่อนำเสนอข้อมูลแบบการอธิบายความสัมพันธ์และเปรียบเทียบระหว่างประเด็นหลักกับประเด็นรอง และใช้การพรรณนาเพื่อขยายความให้มีความชัดเจนตามประเด็นที่กำหนด

**ผลการวิจัย**

**อาชีพลิเกโคราชเป็นอาชีพที่มีลักษณะเฉพาะและมีความแตกต่างจากลิเกโดยทั่วไป ทั้งด้านเวลาการแสดง**เริ่มแสดงเวลา 20.30 – 06.00 น. หรือตามที่ผู้จัดหากำหนด รวมถึงการเอื้อนของนักแสดงชายที่มีเอกลักษณ์เฉพาะ แตกต่างจากนักแสดงลิเกภาคกลาง ในแต่ละท้องเรื่องของลิเกโคราชจะมีการนำทำนองเพลงโคราชมาร้องผสมผสานในการแสดงโดยมีคำร้องที่สอดคล้องกับท้องเรื่องที่ทำการแสดง และตัวตลกยังนิยมการใช้สำเนียงการพูดโคราชและศัพท์ท้องถิ่นของจังหวัดนครราชสีมาร่วมด้วย **ซึ่งผู้ประกอบอาชีพลิเกโคราชส่วนใหญ่เข้าสู่การประกอบอาชีพลิเก เนื่องจากการสืบทอดผ่านวงศ์ตระกูล ซึ่งมีวิธีการสือบทอด ได้แก่ การปลูกฝังด้านการแสดงตั้งแต่เด็ก ซึ่งจากการศึกษาพบว่า การปลูกฝังดังกล่าว ดำเนินการด้วย** 2 **วิธีการ ได้แก่ การฝึกฝนผ่านการดูและการสังเกต และการฝึกฝนด้วยการทดลองแสดงบนเวทีการแสดงจริง วิธีการสืบทอดจาก** 2 **วิธีการดังกล่าว เป็นเหตุให้ผู้ประกอบการอาชีพลิเกโคราชมีความผูกพันธ์กับอาชีพ ซึ่งมีลักษณะเป็นทั้งศาสตร์และศิลป์ผูกพันธ์อย่างเหนียวแน่นในด้านแสดงจะพัฒนาตนกับการแสดงทั้งในเรื่องความรู้และองค์ประกอบที่เกี่ยวข้องกับลิเกโคราช จนสารถเข้าสู่การประกอบอาชีพลิเกโคราชและพัฒนาเป็นอาชีพหลัก นอกจากนี้การศึกษาครั้งนี้ยังพบข้อมูลเกี่ยวกับ**ความมั่นคงของอาชีพลิเกโคราช และแนวทางการพัฒนาความมั่นคงของอาชีพลิเกโคราช อำเภอเมือง จังหวัดนครราชสีมา มีเพิ่มเติม

1. **ความมั่นคงของอาชีพลิเกโคราช อำเภอเมือง จังหวัดนครราชสีมา**

ผลการศึกษาพบว่า ความมั่นคงในอาชีพของลิเกโคราช จากความคิดเห็นจากนักแสดงลิเกที่มีอายุการแสดง ระหว่าง 10 – 22 ปี มีมุมมองต่อความมั่นคงในอาชีพลิเกโคราชในหลายมุมมองด้วยกัน ซึ่งมุมมองดังกล่าว สามารถสะท้อนให้เห็นถึงองค์ประกอบต่างๆในอาชีพลิเกโคราชมีความมั่นคงได้จนถึงปัจจุบัน ดังรายละเอียดต่อไปนี้

* 1. ความมั่นคงในอาชีพลิเกโคราชที่เกิดจากการบริหารจัดการที่ดีของคณะลิเก โดยพบว่าการบริหารจัดการที่ดีของคณะลิเก มุ่งเน้นไปที่การสร้างสมดุลระหว่างรายรับและรายจ่าย โดยมีรายรับต่อหนึ่งการแสดง ประมาณ 50,000 บาท อย่างไรก็ตาม อัตราการจ้างการแสดงดังกล่าวอาจะมีปัจจัยอื่นที่เข้ามาทำให้มีการความผกผันด้านราคาอยู่ในระหว่าง 5,000 บาท อาทิ การจ้างในช่วงเทศกาล และระยะทางที่ต้องเดินทางไปแสดง สำหรับรายจ่ายต่อการรับงาน 1 งาน ประกอบด้วย ค่าตัวนักแสดง ค่าวงดนตรีปี่พาทย์ เวที เครื่องเสียง พนักงานขนย้ายและพนักงานขับรถ คิดเป็นค่าใช้จ่ายเฉลี่ยประมาณ 25,000 – 30,000 บาท ดังนั้นคณะลิเกจะมีรายรับหลังหักค่าใช้จ่ายสุทธิต่องานประมาณ 20,000 – 25,000 บาท หรือคิดเป็นร้อยละ 40 – 50 ของรายรับ อย่างไรก็ตามในบางกรณีคณะลิเกอาจมีค่าใช้จ่ายอื่นหลังหักค่าใช้จ่ายเพิ่มเติม เช่น ค่าบำรุงรักษาเครื่องเสียง ชุดการแสดง ค่าอาหาร และค่าดูแลทางสังคม ซึ่งจะมีผลทำให้รายรับหลังหักค่าใช้จ่ายลดลง

นอกจากนี้คณะลิเกยังมีแนวทางแสวงหารายได้ ในกรณีที่การจ้างงานลดลงในช่วงเข้าพรรษา โดยการปิดวิกลิเก โดยการปิดวิกแต่ละครั้งเป็นการใช้ทุนของเจ้าของคณะ แสดงแบบไม่มีเจ้าภาพ มีการขอความใช้สถานที่ หรือขอเช่าสถานที่เพื่อทำการปิดวิกลิเก แต่จะได้รับรายได้จากการจำหน่ายบัตรเข้าชมการแสดง (เก้าอี้) ราคาประมาณ 10 – 20 บาท ต่อคน ขึ้นอยู่กับการกำหนดของแต่ละคณะ รวมถึงการจำหน่ายพวงมาลัยในราคาพวงละ 20 บาท ซึ่งรายได้ทั้งหมดนี้ลิเกโคราชจะนำไปใช้เป็นค่าน้ำ ค่าไฟ ค่าสถานที่ และค่าตัวนักแสดง ค่าพวงมาลัยตามราคาที่กำหนดเจ้าของคณะตกลงกับทีมงาน อย่างไรก็ตามในการเปิดการแสดงชั่วคราวต้องเป็นแหล่งชุมชน เนื่องจากจะทำให้ผู้ชมการแสดงลิเกโคราช แต่ต้องมีการควบคุมด้านเวลาทำการแสดง และการใช้เสียงไม่ให้เกิดผลกระทบระหว่างลิเกโคราชกับชุมชน รวมถึงการปิดวิกแต่ละครั้งจะต้องปักหลักแสดงสถานที่เดิม อย่างน้อย 7 วัน เพื่อให้คุ้มค่ากับการติดตั้งขนย้ายเวที ฉาก ไฟ ระบบเครื่องเสียง

* 1. ความมั่นคงในอาชีพลิเกโคราชที่เกิดจากการบริหารจัดการที่ดีในระดับบุคคล สำหรับนักแสดงลิเกโคราช 1 คน มีรายได้แตกต่างกันตามบทบาท ดังต่อไปนี้ พระเอกมีค่าตัวการแสดงประมาณ 1,500 – 2,500 บาท นางเอกมีค่าตัวการแสดงประมาณ 1,500 – 2,000 บาท ตัวโกงฝ่ายชาย ตัวโกงฝ่ายหญิง และตลกมีค่าตัวการแสดงประมาณ 1,000 – 1,500 บาท และนักแสดงสมทบ แดนเซอร์ประมาณ 800 บาท สำหรับการจ้างงานต่อเดือนระดับรายบุคคลอยู่ระหว่าง 10 – 15 คืน มีรายจ่ายที่ใช้ในการแสดงแต่ละคืน เช่น ค่าการเดินทาง ค่าเครื่องสำอาง เป็นต้น นอกจากนี้ยังมีค่าใช้จ่ายที่ไม่สามารถแจกแจงเป็นรายเดือนได้ ได้แก่ ค่าชุดการแสดง ค่าเครื่องประดับ เป็นต้น โดยรายจ่ายประจำวันและค่าใช้จ่ายที่ไม่สามารถแจกแจ้งได้ในรายเดือนมีความไม่แน่นอน ไม่สามารถระบุในรายละเอียดได้ขึ้นอยู่กับสภาพแวดล้อมและความต้องการของผู้แสดง อย่างไรก็ตามนักแสดงชายและนักแสดงหญิง ยังมีโอกาสได้รับรางวัลพิเศษจากผู้ชม ซึ่งมีความไม่แน่นอน สำหรับนักแสดงชายรางวัลพิเศษต่องานอยู่ระหว่าง 500 – 3,000 บาท ด้านนักแสดงหญิงรางวัลพิเศษต่องานระหว่าง 0 - 1,000 บาท จะเห็นได้ว่ารายรับรายจ่ายระหว่างรายบุคคล มีความเฉพาะในด้านลักษณะการใช้จ่าย ใช้ชีวิตเฉพาะบุคคล

อย่างไรก็ตาม การบริหารจัดการรายรับรายจ่ายระดับคณะและระดับบุคคล นอกจากนี้ผู้ให้ข้อมูลหลักยังให้ข้อมูลยืนยันว่า ลิเกโคราชมีสมดุลระหว่างรายรับรายจ่ายตลอดทั้งปี แม้ว่าในช่วงเข้าพรรษาจะมีการจ้างงานเพียง 4 – 5 งานต่อเดือน โดยความมั่นคงดังกล่าวนี้ขึ้นอยู่กับการใช้ชีวิต และวินัยการใช้จ่ายของแต่ละบุคคลต้องอยู่ภายใต้การบริหารการจัดการที่ดี

* 1. ความมั่นคงในอาชีพลิเกโคราชที่เกิดจากการพัฒนาทักษะด้านการแสดง การยึดอาชีพลิเกเป็นอาชีพหลักของลิเกโคราชนั้น จำเป็นที่จะต้องมีการฝึกฝน มีประสบการณ์เพื่อเตรียมความพร้อมก่อนออกแสดงจริง โดยผลจากการสัมภาษณ์พบว่า นักแสดงลิเกโคราชเกิดในวงศ์ตระกูลลิเกที่ได้รับการปลูกฝังตั้งแต่เด็ก รวมถึงยังมีการรับชม การจดจำ และฝึกฝน เริ่มจากการหัดแสดงอย่างน้อย 2 ปีเป็นต้น จากนั้นมีการเลื่อนตำแหน่งให้มีบทบาทมากขึ้น โดยบุคลากรอาวุโสในคณะจะเห็นพ้องต้องกันว่าสามารถออกแสดงได้จริง รับมือกับสถานการณ์ด้านหน้าเวทีได้ จากนั้นจึงเป็นการยึดเป็นอาชีพหลักของลิเกโคราช ผลจากการสัมภาษณ์ยังพบว่า เมื่อเป็นลิเกโคราชที่ยึดเป็นอาชีพหลักแล้ว ยังจำเป็นมุ่งมั่นต้องฝึกฝนและมีประสบการณ์ต่อไป เพื่อเป็นที่รับที่ยอมรับต่อหัวหน้าคณะลิเก ผู้ว่าจ้าง และเพื่อนร่วมอาชีพลิเก โดยมุ่งเน้นการพัฒนาทักษะ ด้านการร้อง การรำ มุขตลกและการแสดงตามบทบาทอย่างเหมาะสม โดยนักแสดงจะต้องฝึกฝนทั้งการใช้เพลงที่เหมาะสมกับบทบาทที่ได้รับ มีการด้นกลอนสดตามสถานการณ์ และมีการนำเหตุการณ์หรือมุขตลกให้ต่อกับสถานการณ์และเหตุการณ์ที่ได้รับความนิยมในปัจจุบันมาแสดงเพื่อให้เป็นที่ชื่นชอบของผู้ชม หากได้รับบทบาทที่สำคัญจะทำให้มีโอกาสในการได้รับมอบหมายตำแหน่งและยังมีผลต่อค่าตัวในการแสดง สำหรับการพัฒนาบทบาทลิเกนั้นจากการสัมภาษณ์พบว่า การก้าวเข้าสู่บทบาทพระเอกและนางเอกลิเก จำเป็นต้องฝึกฝนผ่านตัวตลก ตัวสมทบ อย่างน้อย 2 ปีขึ้นไป นอกจากนี้ยังต้องอาศัยปัจจัยต่างๆ ในการพัฒนาตนเอง ได้แก่ การพัฒนาการแต่งหน้า ที่เน้นความสวยงาม นิยมใช้สีโทนชมพูและส้ม การพัฒนาการแต่งกาย ใช้ชุดการแสดงที่เหมาะสมกับบทที่ได้รับมอบหมาย เช่น ชุดเพชร ชุดชาวบ้าน ชุดผ้าถุง เป็นต้น

การพัฒนาทักษะเหล่านี้จะพบว่า ไม่ใช่เพียงแค่พัฒนาเพื่ออาชีพลิเกเพียงหนึ่งอาชีพ แต่การพัฒนาทักษาะเหล่านี้ ยังสามารถต่อยอดอาชีพของตนเองเพิ่มมากขึ้น ได้แก่ การทำขวัญนาค การประกอบการแสดงเทศน์มหาชาติทรงเครื่อง รับจ้างร้องเพลง เป็นต้น

1. **แนวทางการพัฒนาความมั่นคงของอาชีพลิเกโคราช**

การก่อตั้งสมาคมลิเกโคราชจัดตั้งขึ้นเมื่อปี พ.ศ. 2553 โดยมีหน้าที่เสนอ หาข้อตกลงร่วมกันกับทุกภาคส่วน และรับมอบหมายจากภาคส่วนต่างๆ และยังเป็นกระบอกเสียงให้กับพี่น้องลิเกโคราช หลังจากอดีตเคยมีชุมชนลิเกอยู่ที่ทางรถไฟสวายเรียง ทำให้กลุ่มลิเกโคราชมีความสามัคคี แน่นแฟ้นทางด้ายกายภาพ โดยต่อมาได้มีการรื้อถอนบ้านเรือนทำให้ชุมชนลิเกโคราชที่อาศัยอยู่บริเวณชุมทางรถไฟต้องแยกย้ายกันออกไป สมาคมลิเกโคราชจึงเป็นส่วนสำคัญให้การแสดงความสามัคคีของลิเกโคราช อีกทั้งยังมีการจัดหางานของสมาคมลิเกโคราชที่ได้รับมอบหมายจากภาครัฐ เช่น งานย่าโม งานแสดงต่างๆที่ภาครัฐมอบหมายให้ดำเนินการ และการช่วยเหลือค่าฌาปนกิจลิเกโคราชที่ถึงแก่กรรม ศพละ 3,000 บาท โดยไม่ต้องลงชื่อสมัครสมาชิกหรือเสียค่าสมาชิก

จากข้อมูลที่ได้รับมาด้านแนวทางการพัฒนาความมั่นคงในอาชีพลิเกโคราช มีดังต่อไปนี้

* 1. การพัฒนากระบวนการสมาคมลิเกโคราช ที่ก่อตั้งตั้งแต่ปี 2553 แต่ลิเกโคราชต้องการความเป็นอันหนึ่งอันเดียวกันจากทุกคนในสมาคมลิเกโคราช เพื่อที่จะร่วมกันทำกิจกรรมที่สามารถสร้างรายได้ให้แก่สมาคมและต่อยอดให้กับศิลปินทุกยุค ทุกวัย อาทิ เช่น การจัดมหกรรมลิเก ที่มีรูปแบบหรือลักษณะคล้ายมหกรรมดนตรี มีการแสดงของทุกคณะในจังหวัด และมีการเชิญลิเกโคราชที่มีชื่อเสียงเมื่อครั้งอดีตมาแสดงขายบัตรชมการแสดง อันเป็นการสร้างรายได้เข้าสมาคม และยังเป็นขวัญกำลังใจให้กับศิลปินรุ่นใหม่ยึดไว้เป็นต้นแบบ รวมถึงการจัดทุนการศึกษาค่าเล่าเรียนสำหรับลูกหลานลิเกโคราชที่มีผลลการเรียนที่ดี อาจเป็นการมอบทุนจากสมาคมลิเกโคราช เพื่อเป็นการสนับสนุนการศึกษาให้กับลูกหลานลิเกโคราชต่อไป หรือมีการสนับสนุนให้ลูกหลานเรียนต่อในการศึกษาทางเลือกในอนาคตต่อไป
  2. ได้รับการสนับสนุนจากภาครัฐให้มีการสร้างโครงการถ่ายทอดการฝึกลิเกอาชีพโดยลิเกโคราช เพื่อสืบสานวัฒนธรรมอันดี ใช้เวลาประมาณ 3 – 5 ปี โดยปีที่ 1 เป็นสอนและฝึกการรำและการร้อง ปีที่ 2 จะมีการถ่ายทอดอารมณ์ด้านบทบาทการแสดง ปีที่ 3 เป็นการฝึกความเหมาะสมของบทบาท ตัวละครที่ได้รับบท ว่าเหมาะสมกับการแสดงในบทบาทอะไร และปีที่ 4 – 5 เป็นการออกแสดงบนเวทีแสดงเพื่อการประกอบอาชีพอันเป็นการสร้างความมั่นคงในอาชีพของลิเกโคราชต่อไป

ระยะเวลาการสร้างโครงการถ่ายทอดการฝึกลิเกอาชีพโดยลิเกโคราช

**สรุปผลและอภิปรายผล**

สรุปผล

**ความมั่นคงของอาชีพลิเกโคราช อำเภอเมือง จังหวัดนครราชสีมา เป็นการสืบทอดมาจากบรรพบุรุษอย่างยาวนาน จนถึงรุ่นปัจจุบัน นับได้ว่าเป็นการทำงานสร้างอาชีพที่หารายได้อีกทางหนึ่ง ถึงแม้ว่ารายได้จะไม่มากเท่าที่ควร แต่ก็สามารถนำรายได้ที่มีมาใช้จ่ายในคณะ ครอบครัว และตนเองได้ ถึงแม้ในบางเวลาคณะลิเกจะมีงานลดน้อยลง แต่ลิเกโคราชยังสามารถจะนำความรู้และความสามารถที่ได้ทำการแสดงในคณะลิเกมาต่อยอด ไม่ว่าจะเป็นการร้องเพลง การทำขวัญนาค การแสดงในวงการบันเทิง การร้อง และการรำ จะเห็นได้ว่าความรู้ความสามารถที่มีอยู่ไม่ได้หายจากความสามารถที่มี นอกจากนี้การแสดงลิเกในแต่ละครั้งต้องมีความสามารถ และประสบการณ์อย่างมาก ทั้งเรื่องของการแต่งหน้าด้วยตนเอง การแสดงบทบาทให้เหมาะสมกับบทบาทในเนื้อเรื่องที่ได้รับ**

**แนวทางการพัฒนาความมั่นคงของอาชีพลิเกโคราช ถึงแม่ในปัจจุบันการย้ายถิ่นฐานของลิเกโคราชจะแยกย้ายกันออกไป แต่ยังมีการก่อตั้งสมาคมลิเกโคราช ใน พ.ศ.** 2553 **เพื่อให้ลิเกโคราชได้พัฒนาต่อไป โดยได้เข้ามามีบทบาทในการช่วยเหลือในการว่าจ้างงาน ไม่ว่าจะเป็นงานย่าโม งานกิจกรรมภายในจังหวัดที่คณะลิเกได้รับความช่วยเหลือจากภาครัฐ ในการแสดงของงานประจำปีในแต่ละครั้ง รวมถึงมีหน้าที่ประสานงานกับทางหน่วยงานต่างๆ อีกกระทั้งยังมีการช่วยเหลือดูแลค่าฌาปนกิจสำหรับลิเกโคราชที่เสียชีวิต ศพละ** 3,000 **บาท นอกจากนี้เมื่อมีเด็กรุ่นใหม่ที่เกิดความสนใจในเรื่องของลิเก คณะลิเกมีความสนใจให้ลิเกโคราชที่มีปรพสบการณ์ในคณะได้ฝึกหัดเพื่อที่เด็กรุ่นใหม่จะได้สืบสานลิเกต่อไปอย่างยาวนาน**

อภิปรายผล

**ความมั่นคงในอาชีพของลิเกโคราช จากความคิดเห็นจากนักแสดงลิเกที่มีอายุการแสดง ระหว่าง 10 – 22 ปี มีมุมมองต่อความมั่นคงในอาชีพลิเกโคราชในหลายมุมมองด้วยกัน ซึ่งมุมมองดังกล่าว สามารถสะท้อนให้เห็นปัจจัยอาชีพลิเกโคราชมีความมั่นคงได้จนถึงปัจจุบัน ทั้งนี้ผลการวิจัยดังกล่าวยังสามารถสะท้อนให้เห็นได้เมื่อผ่านช่วงที่นิยมจัดการแสดงจะมีการแสดงประมาณ 10-15 คืน ต่อเดือน ถึงแม้ว่าในช่วงฤดูฝนหรือเข้าพรรษาลิเกโคราชจะมีอัตราการแสดงเพียง** 4-5 **คืนต่อเดือน หรืออาจจะไม่มีผู้ว่าจ้างให้คณะลิเกแสดง แต่ผู้หัวหน้าคณะลิเกโคราชนั้น ต้องขอทำการแสดงเอง โดยการที่ไปขอสถานที่จากเจ้าของสถานที่เพื่อใช้ในการทำการแสดง นอกจากนี้ค่านั่งเก้าอี้ให้ผู้ชมได้นั่งชมการแสดงค่าเก้าอี้เพียง 10 – 20 บาท เท่านั้น ซึ่งรายได้นั้น มาจากค่าเก้าอี้ ค่าบัตรชม ถึงแม้ว่าจะได้ไม่มากเท่าที่ราคาจ้างงานที่วางไว้ แต่ยังสามารถที่จะมีเพียงพอต่อค่าใช้จ่ายในคณะและลูกน้องในคณะได้ ทั้งนี้ความมั่นคงด้านการเงินของแต่ละบุคคลขึ้นอยู่กับการจัดการบริหารด้านการเงินที่ดีของแต่ละบุคคล ทั้งนี้รายได้ของนักแสดงลิเกโคราชแต่ละบุคคลยังขึ้นอยู่กับตำแหน่งงานที่ได้รับมอบหมาย อายุการทำงาน ประสบการณ์ด้านการแสดง และผลงานในด้านการแสดง เป็นต้น ซึ่งมีความสอดคล้องกับงานวิจัยของ ณัชชา ม่วงพุ่ม (**2559**) ได้ทำการศึกษาเรื่อง ความก้าวหน้าและความมั่นคงในการทำงานของลูกจ้างชั่วคราวในหน่วยงานองค์การมหาชน ที่ได้ความคิดเห็นและความคาดหวังต่อความก้าวหน้า และความมั่นคงในการทำงานของลูกจ้างชั่วคราวในหน่วยงานองค์การมหาชน และเปรียบเทียบ ค่าเฉลี่ยเฉพาะกลุ่มตัวอย่างเพื่อหาความสัมพันธ์ระหว่างปัจจัยบุคคล และลักษณะงานที่มีผลต่อ ความก้าวหน้าและความมั่นคงในงาน ในเรื่องตำแหน่งงาน ค่าตอบแทน การประเมินผล และการต่อ สัญญาจ้าง รวมถึงเรื่องความคาดหวังในเรื่องได้รับการเลื่อนตำแหน่งเป็นพนักงานหรือลูกจ้างประจำ การปรับขึ้นเงินเดือนเป็นประจำ การได้รับเงินโบนัส การได้รับสวัสดิการพื้นฐาน ผลการประเมินอยู่ในเกณฑ์ดี หากปฏิบัติตนดี และถูกต้องตามกฎที่วางไว้ และการต่อสัญญาจ้างฉบับใหม่ทุกปี โดยมีปัจจัยส่วนบุคคล ที่ทำให้มีความแตกต่างในการในด้านการว่าจ้าง ได้แก่ อายุการทำงาน ประสบการณ์ทำงาน และตำแหน่งการทำงาน**

แนวทางการพัฒนาความมั่นคงของอาชีพลิเกโคราช อำเภอเมือง จังหวัดนครราชสีมา การก่อตั้งสมาคมลิเกโคราชจัดตั้งขึ้นเมื่อปี พ.ศ. 2553 ก่อตั้งเพื่อให้มีหน้าที่เสนอหาข้อตกลงร่วมกันกับทุกภาคส่วน และรับมอบหมายจากภาคส่วนต่างๆ และยังเป็นกระบอกเสียงให้กับพี่น้องลิเกโคราช หลังจากอดีตเคยมีชุมชนลิเกอยู่ที่ทางรถไฟสวายเรียง ทำให้กลุ่มลิเกโคราชมีความสามัคคี แน่นแฟ้นทางด้ายกายภาพ ทั้งนี้ผลการวิจัยดังกล่าวตระหนักถึงความมั่นคงของอาชีพลิเก ถึงแม้ว่าจะยุคสมัยที่เปลี่ยนไปตามกาลเวลา ยังได้รับความนิยมจากชาวบ้านอยู่เสมออาจจะเป็นเพราะว่าชาวบ้านภายในพื้นที่นั้น ช่วยกันอนุรักษ์วัฒนธรรมของคณะลิเกที่ได้สืบสานกันมาอย่างช้านาน ให้คงอยู่คู่กับคนรุ่นใหม่ต่อไป มีการผสมผสานระหว่างการแสดงที่เป็นแบบแผน และการประยุกต์รูปแบบการแสดงใหม่ๆเข้าสู่การแสดงที่ถ่ายทอดออกมา ซึ่งมีความสอดคล้องกับงานวิจัยของ **ธรพร มานาพงษ์ (2565) ได้ทำการศึกษาเรื่อง ลิเก: การสร้างสรรค์ในบริบทสังคมไทยร่วมสมัย กรณีศึกษาคณะเอกชัย ราชันย์ ผลการวิจัยพบว่า ลิเกคณะเอกชัย ราชันย์ ก่อตั้งเมื่อปี พ.ศ. 2544 จากการสืบทอดคณะลิเกต่อจากบรรพบุรุษที่ได้ผ่านยุคสมัยและการเปลี่ยนแปลงทั้งในแง่ของสมาชิกคณะ เนื้อหาและรูปแบบหรือองค์ประกอบการแสดงลิเก โดยมาจากพลังในการสร้างสรรค์ทางสังคมและวัฒนธรรมในฐานะการแสดงพื้นบ้านที่มีการพัฒนาและการเปลี่ยนแปลงควบคู่กับสังคม รูปแบบการสร้างสรรค์การแสดงลิเกคณะเอกชัย ราชันย์** การพยายามสร้างความโดดเด่นหรือประยุกต์นำสิ่งต่าง ๆ ไม่ว่าจะเป็นสิ่งใหม่หรือสิ่งเก่าเข้ามาร่วมในการแสดงเป็นการปรับตัวของคณะลิเกให้เข้ากับรสนิยมสังคม นอกจากมีการแสดงที่ดีแล้วยังต้องมีการแสดงที่แตกต่างกันไปจากคณะอื่นเพื่อตอบสนองความต้องการของกลุ่มผู้ชม อย่างไรก็ตามในเรื่องของกลุ่มผู้ชมลิเกในปัจจุบันที่มีหลากหลายวัย ลิเกคณะเอกชัย ราชันย์ จะไม่ได้ผูกติดเฉพาะผู้ชมแค่กลุ่มใดกลุ่มหนึ่งเท่านั้น แต่มีการยึดโยงผู้ชมทั้งสองกลุ่มเข้าด้วยกันไม่ว่าจะเป็นผู้ชมวัยรุ่นหรือผู้ชมยุคใหม่ ทางคณะลิเกจึงได้มีการนำความสนุกสนานบันเทิงเข้ามาประยุกต์ตามความเหมาะสม แต่ในขณะเดียวกันคณะลิเกยังคงมีการยึดเนื้อเรื่องที่ใช้ในการแสดงและการร้อง การร่ายรำ ในรูปแบบต่าง ๆ ที่เป็นไปตามแบบฉบับมาตรฐานของลิเกได้อย่างครบถ้วนหรือเรียกได้ว่าเป็นการแสดงเพื่อความบันเทิงโดยที่ยังคงอยู่บนพื้นฐานของลิเกและความมีคุณธรรม ซึ่งในส่วนนี้สามารถรักษาแก่นแท้ของลิเกได้เป็นอย่างดีรวมถึงตอบสนองผู้ชมยุคเก่าที่ยังคงชอบศิลปะการร้องและร่ายรำของลิเกไว้อยู่ตลอดจนการพิจารณาเลือกเนื้อเรื่องใช้แสดงที่มีหลากหลายรูปแบบแสดงให้เห็นว่าคณะลิเกมีการสร้างสรรค์การแสดงขึ้นมานอกจากจะทำให้ยังคงดำรงอยู่ได้แล้วก็เพื่อตอบรับกับผู้ชมทุกช่วงวัย ไม่ว่าผู้ชมวัยไหนก็สามารถรับชมความสวยงามด้านการแสดงหรือความสนุกสนานบันเทิงจากลิเกคณะนี้ได้เช่นเดียวกัน

**ข้อเสนอแนะ**

1. ควรให้ภาครัฐจัดให้มีศูนย์การเรียนรู้อาชีพลิเกโคราช เพื่อให้การแสดงลิเกโคราชยังดำเนินต่อไป อาจจะเป็นศูนย์การศึกษาในโรงเรียนที่มีครู อาจารย์ และลิเกโคราชเข้าไปมีส่วนร่วมในการฝึกสอน เพื่อเป็นการสร้างอาชีพและปลูกฝังวัฒนธรรมอันดีสืบต่อไป

2. ควรมีการจัดตั้งกลุ่มอาชีพจัดทำเกี่ยวกับการตัดเย็บชุด เย็บคริสตัล ทำเครื่องประดับต่างๆ เป็นต้น ที่ใช้เป็นอุปกรณ์ในการแสดง เพื่อเป็นการสร้างอาชีพให้กับคนในชุมชน และสืบทอดภูมิปัญญาให้แก่บุคคลชุมชน

**ข้อเสนอแนะในการวิจัยครั้งต่อไป**

ควรศึกษาในด้านการเปลี่ยนแปลงของยุคสมัย และการปรับตัวของลิเกโคราชให้ทันต่อการเปลี่ยนแปลงของลิเก ในยุคที่สื่ออินเตอร์เน็ตต่างๆเข้ามาอิทธิพล และการแสดงในรูปแบบอื่นๆ เข้ามามีบทบาทกับการว่างจ้างของทางคณะเจ้าภาพผู้จัดหา

**เอกสารอ้างอิง**

Best accredited colleges. (2023) *What is career security?*

<https://bestaccreditedcolleges.org/articles/careers-and-education/what-is-career-security.html>

ไทยพีบีเอส. (25 เมษายน 2566). *ลิเกประสพสุข*. <https://www.komchadluek.net/kom-lifestyle/51563>

คมชัดลึก. (11 มีนาคม 2553). *ฟื้นถิ่น "Kollywood" ลิเกโคราช*.

https://www.thaipbs.or.th/program/KlangMuang/episodes/94472

ณัชชา พุ่มวง. (2559). *ความก้าวหน้าและความมั่นคงในการทำงานของลูกจ้างชั่วคราว ในหน่วยงานองค์การมหาชน หลักสูตรสังคมสงเคราะห์ศาสตรบัณฑิต มหาวิทยาลัยธรรมศาสตร์*

ธนพร ดามาพงษ์. (2565). *ลิเก: การสร้างสรรค์ในบริบทสังคมไทยร่วมสมัย กรณีศึกษาคณะเอกชัย ราชันย์. การค้นคว้าอิสระ.*

*หลักสูตรศิลปศาสตรบัณฑิต มหาวิทยาลัยศิลปากร*

นุสรา ทองคลองไทร และเดชา ศิริภาษณ์. (2560). การอนุรักษ์และการพัฒนาลิเกโคราช จังหวัดนครราชสีมา. *วารสารชุมชนวิจัย*, *หลักสูตรศิลปกรรมศาสตรมหาบัณฑิต* มหาวิทยาลัยขอนแก่น

รัฐพงศ์ นาถนิติธาดา. (2566). *สภาพแวดล้อมการทำงานและความมั่นคงในการทำงานที่มีผลต่อความผูกพันต่อองค์กรของบุคลากรหน่วยงานของรัฐแห่งหนึ่งในจังหวัดสมุทรปราการ.* หลักสูตรธุรกิจมหาบัณฑิต มหาวิทยาลัยรามคำแหง.

วิภา วงวาน และอนุกูล โรจน์สุขสมบูรณ์. (2565). *บทบาทการแสดงลิเกของครูสกุณา รุ่งเรือง หลักสูตรศิลปกรรมศาสตรมหาบัณฑิต.* [วิทยานิพนธ์ปริญญามหาบัณฑิตไม่ได้ตีพิมพ์]. จุฬาลงกรณ์มหาวิทยาลัย.

ศศินทร์ มะกูดี. (2560).คุณภาพชีวิตการทํางานและความมั่นคงในอาชีพของนักฟุตบอลไทย.หลักสูตรศิลปศาสตรมหาบัณฑิต. [วิทยานิพนธ์ปริญญามหาบัณฑิตไม่ได้ตีพิมพ์]. *สถาบันพัฒนบริหารศาสตร์.*

*สำนักงาน กศน. สำนัดงานปลัดกระทรวงศึกษาธิการ. (2560).* พัฒนาอาชีพให้มีความมั่นคง *กระทรวงศีกษาธิการ.*